钦定古今图书集成/明伦汇编/闺媛典/第207卷 > 刘士骥妻王氏
## 钦定古今图书集成/明伦汇编/闺媛典/第207卷 > 刘士骥妻王氏

按《处州府志》：“王氏，庠生刘士骥妻，广东阳江县丞王
三锡女。年十七，从父之任，至海被劫，氏恐被污，即投
于水，衣为柁所绊，抱柁潜水中，盗去救免。年十九，适
刘，甫五载夫亡。子二岁，女四岁，家贫，纺绩度日，艰苦
备尝。父母怜其无依，欲令改适。氏矢死靡他，抚孤长
成，以礼婚娶，生一孙，先祀赖以不坠。万历己酉，子客”
于外，忽遭大水，茕茕一室，水淹弥漫。偶遇一木，即抱
木而浮，直至屋顶，一昼夜不粒，卒无恙。众大惊骇，以
为“守节”之报。年六十有八终。